ΓΡΑΠΤΗ ΕΡΩΤΗΣΗ E-1554/98

υποβολή: Mihail Papayannakis (GUE/NGL) προς την Επιτροπή

(19 Μαΐου 1998)

Θέμα: Έργα επέκτασης στο λιμάνι της Πρέβεζας

Στο λιμάνι της Πρέβεζας άρχισε η κατασκευή του έργου επέκτασης κατά 64 μέτρα των ανατολικών κρηπιδωμάτων, έργο για το οποίο δεν υπάρχει ΜΠΕ. Η υπάρχουσα ΜΠΕ αφορά έργο επέκτασης 37 μέτρων και είναι ελλιπής (χωρίς αναφορές σε επιπτώσεις στο θαλάσσιο περιβάλλον), ενώ προηγούμενες μελέτες καταδεικνύουν ότι οι επιπτώσεις στον διεθνούς σημασίας υγροβιότοπο του Αμβρακικού θα είναι τουλάχιστον ισχυρές τόσο στην κίνηση του επιφανειακού στρώματος νερού, όσο και στην κίνηση του γόνου των ψαριών (ιχθυόμαζας), ο οποίος κινείται σε παράκτιες ρηχίες. Ας σημειωθεί ότι μία από αυτές της ρηχίες καταστράφηκε ήδη από τις εκσκαφές για την επέκταση των κρηπιδωμάτων και την κατασκευή της λιμενολεκάνης, και ότι ως μοναδική ρηχία παραμένει αυτή απέναντι του Ακτίου, η οποία και θα καταστραφεί με την αύξηση της ταχύτητας και του όγκου του θαλάσσιου ρεύματος που θα εισέρχεται στον κόλπο.

Δεδομένου ότι:

- το έργο χρηματοδοτείται από το Β' Πακέτο Ντελόρ με 1 δισ. δραχμές,

- τοπικοί φορείς, περιβαλλοντικές οργανώσεις και ο σύλλογος αλιέων έχουν εκφράσει τις έντονες ανησυχίες τους για το μέλλον του Αμβρακικού λόγω της κατασκευής του έργου,

- ο Αμβρακικός προστατεύεται τόσο από τη σύμβαση RAMSAR, όσο και από τις κοινοτικές οδηγίες 79/409/ΕΟΚ(1) και 92/43/ΕΟΚ(2),

- παραβιάζεται η οδηγία 85/337/ΕΟΚ(3), επειδή η υπάρχουσα ΜΠΕ και είναι ελλιπής αλλά και αποσιωπά τις επιπτώσεις στο θαλάσσιο οικοσύστημα τόσο της εισόδου του κόλπου όσο και στον ίδιο τον κόλπο,

ερωτάται η Επιτροπή πώς σκοπεύει να παρέμβει στις αρμόδιες ελληνικές αρχές ούτως ώστε να ανασταλούν οι εργασίες στο λιμάνι της Πρέβεζας μέχρις ότου εκπονηθεί νέα πλήρης ΜΠΕ με τα νέα δεδομένα (επέκταση κατά 64 μέτρα) η οποία θα λαμβάνει υπόψη της όλες τις παραμέτρους του έργου (θάλασσα και βιολογικά - φυσικοχημικά χαρακτηριστικά της, υπέδαφος βυθού περιοχής εκσκαφών κ.λπ.);

Απάντηση της καςBjerregaard εξ ονόματος της Επιτροπής

(01 Ιουλίου 1998)

Το υπόψη έργο συγχρηματοδοτείται στο πλαίσιο του λειτουργικού προγράμματος (PO) Epire.

Σύμφωνα με τις πληροφορίες που έχει στη διάθεσή της η Επιτροπή, είχε γίνει εκτίμηση των επιπτώσεων του έργου στο περιβάλλον, σύμφωνα με την εθνική και κοινοτική νομοθεσία.

Ο Αμβρακικός κόλπος αποτελεί μια σημαντική υγρή ζώνη της οποίας ένα μεγάλο μέρος έχει ταξινομηθεί από την Ελλάδα ως ζώνη ειδικής προστασίας (ZPS), δυνάμει της οδηγίας 79/409/ΕΟΚ σχετικά με τη διατήρηση των αγρίων πτηνών, (και επίσης έχει προταθεί ως τοποθεσία κοινοτικής σημασίας σύμφωνα με την οδηγία 92/43/ΕΟΚ σχετικά με τη διατήρηση των φυσικών οικοτόπων καθώς και της άγριας πανίδας και χλωρίδας). Δεδομένου ότι η επέκταση του λιμένα της Πρέβεζας, λόγω της γεωγραφικής θέσης του, είναι ένα έργο που ενδέχεται να επηρεάσει σημαντικά την εν λόγω ζώνη, η Επιτροπή απέστειλε ήδη επιστολή στις ελληνικές αρχές με σκοπό να επαληθεύσει κατά πόσον οι οικολογικές επιπτώσεις του υπόψη έργου στην τοποθεσία που έχει ταξινομηθεί έχουν μελετηθεί επαρκώς και κατά πόσον ελήφθησαν κατάλληλα μέτρα πριν από την παροχή της άδειας.

(1) EE L 103 της 25.04.1979, σελ. 1.

(2) EE L 206 της 22.07.1992, σελ. 7.

(3) EE L 175 της 05.07.1985, σελ. 40.